'Tom and Jerry'-illustreerder, -regisseur sterf op 95 | Maroela Media
Gene Deitch in 2018. (Foto: Vit Simanek/CTK via AP)
Gene Deitch, die Oscar-bekroonde illustreerder, animeerder, fliekregisseur en vervaardiger, is Donderdag in Praag, Tsjeggië, in die ouderdom van 95 oorlede.
Sy Tsjeggiese uitgewer, Petr Himmel, het aan Associated Press gesê Deitch is onverwags oorlede in sy woonstel in die Little Quarter-buurt in Praag. Geen verdere besonderhede oor sy dood is verskaf nie.
Sy fliek Munro het die Oscar-toekenning vir beste animasiekortfliek in 1960 gewen. Hy is ook in 1964 twee keer vir dieselfde toekenning benoem vir Here's Nudnik en How to Avoid Friendship.
Hy het ook die Tom Terrific-reeks geskep. Die fliek Sidney's Family Tree, waarvan hy medevervaardiger was, is in 1958 vir 'n Oscar-toekenning benoem.
Deitch is op 8 Augustus 1924 in Chicago in die VSA gebore en het in 1959 in Praag aangekom met die voorneme om slegs tien dae daar te bly. Hy het egter verlief geraak op sy toekomstige vrou, Zdenka, en het in die Tsjeggiese hoofstad aangebly.
Deitch het vanagter die Ystergordyn onder meer 13 episodes van die geliefde animasieprent Tom and Jerry asook Popeye the Sailor geregisseer.
In 2004 is Deitch vereer met die Winsor McCay-toekenning vir sy lewenslange bydrae tot animasie. Hy word oorleef deur sy vrou en drie seuns uit sy eerste huwelik, almal ook illustreerders of animeerders.